Jann Sjursen (KRF), 2001-05-08:
Jeg vil godt takke miljø- og energiministeren for både den energipolitiske redegørelse og besvarelsen af forespørgslen
her i dag
Begge dele bærer efter Kristeligt Folkepartis opfattelse præg af, at der er solid politisk opbakning bag dansk energipolitik.
Det mener vi er en fordel både politisk og også for forbrugerne og aktørerne i energisektoren.
Hvor forsyningssikkerhed var altafgørende i 1970'erne, er miljøhensyn og den internationale udvikling blevet en integreret del af dansk energipolitik, og det har været omdrejningspunktet for mange af de initiativer, der er taget i de senere år inklusive reformarbejderne på energiområdet.
Sidegevinsten ved det, jeg vil kalde en fremsynet dansk energisektor og energipolitik, har været, at vi i dag står i en situation, hvor dansk energiteknologi også giver væsentlige eksportindtægter og arbejdspladser.
Det synes jeg er værd at konstatere i en debat i dag, som også har båret præg af, at den fremsynede danske energipolitik selvfølgelig også har kostet utrolig mange skattekroner og også vil gøre det i de kommende år.
Men ikke desto mindre er det skattekroner, der efter Kristeligt Folkepartis opfattelse er givet godt ud, fordi vi skal sætte alle sejl til også inden for energipolitikken for at nå en bæredygtig udvikling.
De muligheder, vi har rent energiteknologimæssigt, vedrører både den mere konventionelle energiteknologi, hvis man kan kalde den sådan, og i særdeleshed VE-teknologien og især vindmøllerne. Vi glæder os over de landvindinger, der er nået.
Vi glæder os over, at det også giver dansk industri et afkast.
CO2-målsætningerne skal opfyldes, miljøhensynet må være afgørende.
Der skal gøres en stor indsats.
For Kristeligt Folkeparti er det vigtigt - også debatten i dag taget i betragtning - at fastslå, at det kulstof, som regeringen har stået for, skal videreføres.
Vi mener ikke, heller ikke efter et kommende folketingsvalg, at der skal mere kul på i energiforsyningen.
Tværtimod skal vi fortsætte den vej, hvor kullene gradvis udfases og afløses af gas som brændsel og på længere sigt helt primært af vedvarende energi.
Men vi skal også opnå vores miljømålsætninger ved at fremme energibesparelsesindsatsen gennem de nationale tiltag, som kan og skal foretages.
Vi glæder os over, at den megen debat og uro, der var om Elsparefondens indsats før jul og i relation til finanslovforhandlingerne, nu er kommet helt på plads, og at dens virkefelt nu udvides.
Vi tror, at den indsats, som Elsparefonden gør på markedet så at sige, er nyttig, fordi den også er med til at sikre en omkostningseffektiv måde at reducere CO2-udslippene på.
Men det er vigtigt, at vi ikke kun kigger på os selv og de tiltag, der er nødvendige, vi må også se udad og se til, hvilke bidrag der kan ydes i en EU-sammenhæng, også når det gælder om at virke i marken.
Vi ser brugen af normer som et instrument i den sammenhæng som helt afgørende, og vi håber, at der kan komme mere skub i den proces i en EU-sammenhæng.
Vi er glade for, at der er kommet styr på biomasseaftalen, som jo først havde en svær fødsel, men også havde nogle hårde opvækstvilkår de første år også som følge af de tekniske problemer, som ikke mindst kraftværkerne rendte ind i i forbindelse med at leve op til aftalen.
Vi er glade for, at den nu er kommet på ret kurs igen, og at vi dermed kan sige, at vi for alvor her oplever, at biomassen bliver en væsentlig del af den danske energiforsyning. Jeg tillader mig også her at nævne det lovforslag, som nu er blevet vedtaget af Folketinget om solvarme, som vi fra Kristeligt Folkepartis side har en vis forkærlighed for.
Jeg kan vel næsten tillade mig at sige, at vi mere eller mindre har stået fadder til det, og det bliver ikke bare ved det forslag alene, men der ligger også en hel solvarmeplan nu og også et perspektiv for udbredelsen af solceller.
Det synes vi er vigtigt, for vi skal hele tiden satse på at få gjort
flere VE-teknologier bæredygtige og også kommercielt bæredygtige.
Når det gælder olie- og gasproduktionen i Nordsøen, er det fint, at der stadig væk er et fortsat højt efterforskningsniveau.
På baggrund af Enhedslistens forslag til vedtagelse kan man selvfølgelig tage en debat nu om udtømningsstrategien for de ressourcer, vi finder i Nordsøen.
Det går stærkt i de her år.
Der bliver hentet meget både olie og gas op, men vi mener, at det er forsvarligt, fordi de indtægter, som også den danske stat får på det område, jo rent faktisk går til en konsolidering af bl.a. VE-området og også en kraftig udbygning af det område i de kommende år.
Desuden må man også sige, at det, at der i dag kan hentes så mange ressourcer op i Nordsøen, at der stadig væk er et højt efterforskningsniveau, jo er garanten for, at der også fremover vil være folk, som har lyst til at tage risikoen for at investere i de aktiviteter i Nordsøen.
De mange aktiviteter har jo så også resulteret i, at reserverne er blevet opskrevet her på det seneste
, så alt i alt synes vi sådan set, at det ser ganske fornuftigt ud. I relation til debatten i sidste uge om den danske ratifikation af Kyoto-aftalen skal jeg blot her fastslå, at vi fra Kristeligt Folkepartis side er både for en dansk ratifikation og også for en hurtig dansk ratifikation. I den sammenhæng ligger vi fuldstændig på linje med regeringen, og jeg skal derfor blot afslutte min tale med at sige, at vi selvfølgelig kan stemme for det forslag til vedtagelse, som vi er medforslagsstillere til.
Det er ikke det mest voluminøse forslag, der er fremsat her i Folketingssalen, men det afspejler selvfølgelig også den virkelighed, der er, når der er så bredt et politisk flertal bag de energireformer, der er vedtaget, og som jo afspejles i dag i forslaget til vedtagelse.
Så alt taget i betragtning
er det så langt, man kan nå måske så kort tid før et valg.